Narodna skupština
20160126

Poštovani ministre, ovaj amandman je posledica, odnosno čitav niz amandmana su zapravo posledice prihvaćenog amandmana na član 21. poglavlja koje se tiče zaštite dece od neprikladnog oglašavanja. Dakle, vi ste usvojili, ja mislim, 15 amandmana DS na temu zaštite dece od neprikladnog oglašavanja. Mislim da smo zajedno uradili odličnu stvar. Ali, zašto mislim da je vrlo važno bilo dobro precizirati sve ove članove koji se tiču upravo teme o kojoj sada govorim? Naime, širok je pojam, maloletnik je definisan i našom regulativom i međunarodnom regulativom na različite načine. Vi ste predvideli, zapravo član 21. je predvideo da se poglavlje zove: „Zaštita maloletnika od neprikladnog oglašavanja“. Mi smo definisali tim amandmanom koji menja sve ostale, mislim 15 članova, da se zove: „Posebno pravilo o zaštiti dece i maloletnika“. Naime, UNICEF, recimo, definiše nekoliko razdoblja razvoja: najmlađe godine do šest, srednje godine do 14 i starija adolescencija nakon 14. Naša regulativa čak različito definiše šta je mlađa adolescencija, a šta starija adolescencija.